A 2015/2016. tanév értékelése

(az Érsekség honlapjára)

A Ranolder János Római Katolikus Általános Iskolában a 2015/2016. tanév – Istennek hála –szerencsésen lezajlott és befejeződött. Az év elején eltervezett programjaink sikeresen megvalósultak.

A tanév folyamán 26 főállású, 3 óraadó pedagógus és 7 technikai munkatárs dolgozott. iskolánkban A tanulók száma 233 fő volt.

Iskolánk arculatát meghatározó programok, események közül kiemelném az elsőáldozást és a bérmálkozást, a két lelki napot valamint a Szent Mihály-napi vásárt, a Szent Erzsébet-napi jótékonykodást, valamint a karácsony előtti Szent Család-járást.

Tanulóink minden hónap első hétfőjén részt vettek az iskolai szentmiséken, ill. istentiszteleteken. Ezenkívül minden osztály számára minden félévben egy úgynevezett osztálymisére került sor. Ezek a szentmisék és ünnepi események kegyelmeikkel az idei tanévben is hozzájárultak iskolánk tanulóinak és kollégáink lelki gazdagodásához.

2016. május 28-án iskolánkban került sor a Veszprémi Főegyházmegye hittanos találkozójára. Ennek az 500 főt megmozgató rendezvény lebonyolításáért köszönetet mondok az Érsekség munkatársainak, iskolánk minden dolgozójának. Hálás szívvel gondolunk a találkozóra, melynek során több mint négyszázan szereztünk felejthetetlen élményeket.

Iskolánk kb. 30 fővel képviseltette magán a Gizella-napi zarándoklaton. A kapott kegyelmek mellett szép élményekkel térhettünk haza, amelyért köszönetet mondunk a Szaléziánum dolgozóinak.

Énekkarunk rendszeresen szerepelt a szentmiséken, és különböző műsorokon. Az idén 25 éves Tündérrózsa néptánccsoportunk „Pro Cultura Keszthely” díjat kapott Keszthely város kulturális életében kifejtett kiemelkedő tevékenységének elismeréséül.

Iskolánk tanulói az idei tanévben is rengeteg versenyen szerepeltek, és van mire büszkének lennünk. 137 versenyző tanulónk volt, különböző helyi, megyei és országos versenyeken.

VERSENYEREDMÉNYEK ÖSSZESÍTŐ

|  |  |  |  |
| --- | --- | --- | --- |
|  | I. helyezett | II. helyezett | III. helyezett |
| Országos verseny | 1 | 0 | 3 |
| Megyei verseny | 7 | 14 | 9 |
| Regionális verseny | 5 | 3 | 3 |
| Helyi verseny | 10 | 4 | 3 |
| Diákolimpia (megyei) | 3 | 1 | - |

Gratulálunk sikeres versenyzőinknek és köszönetet mondunk felkészítő tanáraiknak.

Iskolánk hírnevét öregbítik a Főegyházmegye kitüntetettjei, oklevéllel díjazottjai.

Szent Imre díj: Kéri Anna Katica 8.a.

Szt. Imre oklevél: Tihanyi Bence Manó 8.a

Pál Bendegúz 4.a

Nagy-Kövi Balázs 4.a.

Nemcsak tanulóinkra lehetünk büszkék: A tavaly szeptemberi Szent Gellért-napon Szent Gellért díjban részesült Cseh Istvánné tanítónő és Renczésné Berényi Zsuzsanna tanárnő. Balogh Katalin kollégánk a KPSZTI elismerésében részesült pályaművével. Szakmai fejlődésünk szempontjából nagy jelentőségű, hogy Rigóné Kulcsár Zsuzsanna kollégánk személyében immár mesterpedagógusunk is van. Két kollégánk, Molnár Piroska és László Szilvia sikeres minősítésen vannak túl. Mózs Krisztián igazgatóhelyettes úr és László Szilvia tanárnő sikeres pedagógus szakvizsgát tettek.

Iskolánk műszaki – és esztétikai – állapota erőfeszítéseink ellenére sajnos elmarad a 21. században elvárható színvonaltól. Jelentős erőfeszítéseket teszünk iskolánk szebbé tételére. Az ebédlőt esztétikusabbá tettük, figyelmet fordítottunk az iskolaudvar rendbetételére is. Hálával tartozunk tanulóink szüleinek, akikhez nem tudtunk úgy fordulni, hogy ne kaptunk volna azonnal segítséget. Mindenekelőtt meg kell említenem a nagy sikerű Ranolder-bált, melyen melynek bevétele majdnem elérte a félmillió forintot. Ebből valósult meg a távolugró gödör, a további összeget az iskola első udvarán az alsós gyerekek részére kialakítandó játszóteret tervezünk. Iskolaudvarunk öreg díszkerítése új festést kapott. A partoldali sziklakertbe 50 tő virágot kaptunk.

Eredményeinkért hálát adunk a mindenható Istennek, fenntartónknak, Érsek Úrnak pedig köszönetet mondunk bizalmáért és támogatásáért.